title: Odluka Komisije (EU) 2020/2152 оd 17. prosinca 2020. o pristojbama koje se Agenciji Europske unije za suradnju energetskih regulatora plaćaju za prikupljanje, rukovanje, obradu i analizu informacija koje se prijavljuju na temelju Uredbe (EU) br. 1227/2011 Europskog parlamenta i Vijeća (Tekst značajan za EGP)

text:
                  18.12.2020

                  HR

                  Službeni list Europske unije

                  L 428/68

         ODLUKA KOMISIJE (EU) 2020/2152
         оd 17. prosinca 2020.
         o pristojbama koje se Agenciji Europske unije za suradnju energetskih regulatora plaćaju za prikupljanje, rukovanje, obradu i analizu informacija koje se prijavljuju na temelju Uredbe (EU) br. 1227/2011 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/942 Europskog parlamenta i Vijeća od 5. lipnja 2019. o osnivanju Agencije Europske unije za suradnju energetskih regulatora (1), a posebno njezin članak 32. stavak 2.,
         budući da:

                     (1)

                     Za otvoreno i pošteno tržišno natjecanje na unutarnjim tržištima električne energije i plina te za osiguranje jednakih uvjeta za sudionike na tržištu potrebni su cjelovitost i transparentnost veleprodajnih tržišta energije. Uredbom (EU) br. 1227/2011 Europskog parlamenta i Vijeća (2) uspostavlja se sveobuhvatan okvir za postizanje tog cilja.

                     (2)

                     Uredbom (EU) br. 1227/2011 Agenciju Europske unije za suradnju energetskih regulatora, dalje u tekstu „Agencija”, obvezuje se na praćenje veleprodajnih tržišta energije kako bi, u bliskoj suradnji s nacionalnim regulatornim tijelima i drugim nacionalnim tijelima, osigurala njihov učinkovit nadzor. Člankom 32. stavkom 1. točkom (b) Uredbe (EU) 2019/942 uvedene su pristojbe kako bi se poboljšalo financiranje Agencije i pokrili troškovi koji se odnose na tu funkciju praćenja i nadzora. Zahvaljujući većim dostupnim financijskim sredstvima Agencija bi trebala moći poboljšati i kvalitetu usluga koje pruža subjektima koji dostavljaju podatke i, ako je primjenjivo, općenito sudionicima na tržištu.

                     (3)

                     Zakonodavac je člankom 32. Uredbe (EU) 2019/942 utvrdio opseg i osnovna načela sustava pristojbi te Komisiji nalaže da utvrdi pristojbe i način na koji se one trebaju platiti.

                     (4)

                     U skladu s člankom 32. stavkom 2. Uredbe (EU) 2019/942 provedeno je javno savjetovanje te savjetovanje s Upravnim odborom Agencije i Odborom regulatora. Uz javno savjetovanje održana je i radionica s dionicima na koju su pozvani svi subjekti na koje bi se sustav pristojbi trenutačno mogao primjenjivati te udruge koje predstavljaju te subjekte ili druge sudionike na tržištu.

                     (5)

                     Delegiranom uredbom Komisije (EU) 2019/715 (3) utvrđuje se okvirna financijska uredba za tijela koje osniva Unija na temelju Ugovora o funkcioniranju Europske unije i Ugovora o osnivanju Europske zajednice za atomsku energiju te koja imaju pravnu osobnost i primaju doprinose na teret proračuna Unije. Agencija je takvo tijelo te je, kako se zahtijeva Delegiranom uredbom (EU) 2019/715, donijela vlastita financijska pravila u obliku Financijske uredbe Agencije (4), koja ne odstupaju od pravila iz Delegirane uredbe (EU) 2019/715.

                     (6)

                     Programski dokument Agencije, utvrđen u skladu s člankom 20. Uredbe (EU) 2019/942 i člankom 32. Financijske uredbe Agencije, sadržava godišnje i višegodišnje programiranje te u tom kontekstu detaljno utvrđuje Agencijine zadaće i resurse dodijeljene za te zadaće. Stoga je programski dokument primjeren alat za utvrđivanje troškova koji se mogu pokriti pristojbama u skladu s člankom 32. stavkom 1. točkom (b) Uredbe (EU) 2019/942.

                     (7)

                     Prihvatljivi troškovi trebali bi uključivati Agencijine troškove nastale prikupljanjem podataka u skladu s Provedbenom uredbom Komisije (EU) br. 1348/2014 (5), ali i obavljanjem svih ostalih zadaća ili aktivnosti u skladu s Uredbom (EU) br. 1227/2011 koje uključuju rukovanje, obradu i analizu prikupljenih podataka radi osiguravanja cjelovitosti i transparentnosti veleprodajnih tržišta energije. U skladu s člankom 20. Uredbe (EU) 2019/942 Komisija dostavlja mišljenje o nacrtu programskog dokumenta Agencije, uključujući Agencijine prijedloge troškova koje smatra prihvatljivima za financiranje iz pristojbi.

                     (8)

                     U skladu s člankom 31. Uredbe (EU) 2019/942 Agencija bi se trebala uglavnom financirati iz općeg proračuna Unije. Stoga prihodi od pristojbi ne bi trebali prelaziti doprinos koji Agencija prima iz proračuna Unije.

                     (9)

                     Kako bi se transparentno prikazalo da se pristojbe upotrebljavaju samo za pokriće prihvatljivih troškova te da se Agencija i dalje uglavnom financira iz općeg proračuna Unije, konsolidirano godišnje izvješće o radu, utvrđeno člankom 48. Financijske uredbe Agencije, trebalo bi sadržavati informacije o različitim izvorima zaprimljenih prihoda i upotrebi tih prihoda.

                     (10)

                     Sudionici na tržištu trebaju se registrirati pri regulatornim tijelima država članica u skladu s člankom 9. Uredbe (EU) br. 1227/2011. Stranke koje izvješćuju, koje se nazivaju i registrirani mehanizmi izvješćivanja, jesu sudionici na tržištu, ili subjekti koji izvješćuju u ime sudionika na tržištu, koji ispunjavaju tehničke i organizacijske zahtjeve kako bi se osigurala učinkovita, djelotvorna i sigurna razmjena informacija te rukovanje njima za potrebe prijavljivanja informacija u skladu s člankom 8. Uredbe (EU) br. 1227/2011 i Provedbene uredbe (EU) br. 1348/2014. Registrirani mehanizmi izvješćivanja trebaju se izravno registrirati pri Agenciji te bi, stoga, oni trebali plaćati pristojbe.

                     (11)

                     Računi poslani registriranim mehanizmima izvješćivanja trebali bi uključivati informacije o načinu izračuna pristojbe kako bi registriranom mehanizmu izvješćivanja bilo jasno kako različiti sudionici na tržištu za koje prijavljuje podatke sudjeluju u zaračunanoj pristojbi. Kako bi se izbjeglo nepotrebno financijsko opterećenje za registrirane mehanizme izvješćivanja, u dogovoru s Agencijom velike račune trebalo bi se moći plaćati u ratama. O mjeri u kojoj operatori prijenosnih sustava električne energije ili transportnih sustava plina koji su registrirani mehanizmi izvješćivanja mogu u okviru mrežnih tarifa vratiti troškove nastale zbog obveze plaćanja Agenciji pristojbi kojima podliježu korisnici mreže odlučuju regulatorna tijela država članica u okviru svojih dužnosti i ovlasti u skladu s člankom 59. stavkom 1. Direktive (EU) 2019/944 Europskog parlamenta i Vijeća (6) te člankom 41. stavkom 1. Direktive 2009/73/EZ Europskog parlamenta i Vijeća (7).

                     (12)

                     U skladu s člankom 32. stavkom 2. Uredbe (EU) 2019/942 pristojbe bi trebale biti proporcionalne troškovima relevantnih usluga pruženih na troškovno učinkovit način i dostatne za pokrivanje tih troškova te bi se trebale utvrditi u iznosu kojim se osigurava da su one nediskriminirajuće i da se izbjegava nepotrebno financijsko ili administrativno opterećenje za tržišne sudionike ili subjekte koji izvješćuju u njihovo ime.

                     (13)

                     Glavni su izvori troškova relevantnih usluga, te stoga i prihvatljivih troškova Agencije, broj registriranih mehanizama izvješćivanja, broj sudionika na tržištu za koje izvješćuju te iznos i karakteristike podataka o kojima izvješćuju. Kako bi se uzeli u obzir ti izvori troškova, pristojba koju svaki registrirani mehanizam izvješćivanja treba platiti trebala bi biti kombinacija paušalnog iznosa, paušalne komponente upisnine i promjenjivog iznosa, komponente pristojbe koja se temelji na evidenciji transakcija, ovisno o broju sudionika na tržištu za koje registrirani mehanizam izvješćivanja prijavljuje podatke, kao i iznosa i karakteristika prijavljenih podataka.

                     (14)

                     Paušalni iznos trebao bi odražavati Agencijine troškove nastale obradom zahtjeva za registraciju registriranih mehanizama izvješćivanja te osiguravanjem kontinuirane usklađenosti već registriranih mehanizama izvješćivanja sa zahtjevima utvrđenima u članku 11. Provedbene uredbe (EU) br. 1348/2014. Budući da ti troškovi Agencije nastaju neovisno o tome prijavljuju li registrirani mehanizmi izvješćivanja evidenciju transakcija ili temeljne podatke, paušalni iznos trebali bi plaćati svi registrirani mehanizmi izvješćivanja.

                     (15)

                     Kako bi se izbjeglo stvaranje nepotrebnog financijskog opterećenja za registrirane mehanizme izvješćivanja, promjenjivi iznos iz članka 6. trebao bi odražavati količinu prijavljenih evidencija transakcija, koja je povezana s obujmom trgovanja, a time i s mogućim prihodima registriranog mehanizma izvješćivanja. U promjenjivoj komponenti trebala bi se uzeti u obzir činjenica da brojni registrirani mehanizmi izvješćivanja podatke prijavljuju za velik broj sudionika na tržištu koji često posluju na nekoliko organiziranih tržišta i koriste se različitim trgovinskim kanalima.

                     (16)

                     U skladu s člankom 4. stavkom 1. točkama (b) i (c) Provedbene uredbe (EU) br. 1348/2014 na male proizvođače električne energije i plina, koji često energiju proizvode iz obnovljivih izvora, ne primjenjuje se obveza kontinuiranog izvješćivanja na temelju Uredbe (EU) br. 1227/2011. Stoga se uvođenjem pristojbi ne bi trebalo stvoriti financijsko opterećenje za te proizvođače.

                     (17)

                     Temeljne podatke kao što su informacije o kapacitetu i upotrebi postrojenja za proizvodnju, skladištenje, potrošnju ili prijenos električne energije ili prirodnog plina ili o kapacitetu i upotrebi postrojenja za ukapljeni prirodni plin Agencija prikuplja samo kako bi dopunila prikupljene evidencije transakcija kao što su nalozi, trgovanja, nestandardni ugovori ili ugovori o prijenosu. Stoga se temeljne podatke ne bi trebalo uključivati u izračun promjenjive komponente pristojbe. Budući da je već sam status registriranog mehanizma izvješćivanja bitan izvor troškova za Agenciju, registrirani mehanizmi izvješćivanja koji prijavljuju temeljne podatke ipak bi trebali platiti paušalnu komponentu pristojbe.

                     (18)

                     Kako bi se djelotvorno razotkrili slučajevi zlouporabe tržišta, osim podataka o trgovanjima i drugim ugovorima Agencija prikuplja i znatnu količinu podataka o nalozima za trgovanje izdanima na organiziranim tržištima kao što su burze električne energije. Stoga bi i naloge za trgovanje trebalo obuhvatiti sustavom pristojbi kako bi se osigurala proporcionalnost troškova. Zbog istih bi razloga sustavom pristojbi trebalo obuhvatiti i informacije o životnom ciklusu.

                     (19)

                     Sustavom pristojbi ne bi se smjelo diskriminirati trgovanje na organiziranim tržištima. Trgovanje veleprodajnim energetskim proizvodima povezanima s opskrbom električnom energijom ili prirodnim plinom na organiziranim tržištima u većoj je mjeri standardizirano nego trgovanje tim proizvodima izvan organiziranih tržišta. Nadalje, prijavljene evidencije transakcija na organiziranim tržištima uključuju naloge za trgovanje. Promjene na tržištu u pogledu trgovanja ugovorima za opskrbu električnom energijom ili prirodnim plinom kao što su algoritamsko i visokofrekventno trgovanje sve su važnije, zbog čega dolazi do porasta prijava naloga za trgovanje na organiziranim tržištima po standardnom ugovoru o opskrbi u odnosu na ugovore o opskrbi sklopljene izvan organiziranih tržišta. Stoga bi se pri izračunu promjenjive komponente pristojbe evidencije transakcija veleprodajnih energetskih proizvoda povezanih s opskrbom električnom energijom ili prirodnim plinom na organiziranim tržištima trebalo ponderirati drukčije od transakcija izvan organiziranih tržišta.

                     (20)

                     Za veleprodajne energetske proizvode povezane s prijenosom električne energije ili transportom prirodnog plina razina standardizacije ugovora je slična, neovisno o tome trguje li se njima izvan organiziranih tržišta ili na njima, pri čemu je tržišno natjecanje između trgovanja na organiziranim tržištima i trgovanja izvan organiziranih tržišta ograničeno. Kad je riječ o takvim proizvodima, u sustavu pristojbi stoga se ne bi trebale razlikovati evidencije transakcija na organiziranim tržištima i one izvan organiziranih tržišta.

                     (21)

                     Budući da se pristojbe u potpunosti određuju ovom Odlukom, koja je Agenciji temelj za utvrđivanje potraživanja, u skladu s člankom 71. Financijske uredbe Agencije računi bi trebali biti obavijesti o terećenju.

                     (22)

                     U skladu s člankom 71. Financijske uredbe Agencije agencija pruža usluge tek nakon što je odgovarajuća pristojba plaćena u cijelosti. Budući da se pristojbe računaju na temelju količine evidencija transakcija prijavljenih u prethodnoj godini, tek se na početku svake godine mogu utvrditi potraživanja i poslati računi. Međutim, registrirani mehanizmi izvješćivanja trebali bi Agenciji kontinuirano prijavljivati podatke, odnosno i prije plaćanja računa za odgovarajuću godinu. Ipak, ako registrirani mehanizam izvješćivanja zakasni s plaćanjem računa, Agencija bi trebala moći onemogućiti tom subjektu da prijavi podatke, iako je registriran u skladu s člankom 11. Provedbene uredbe (EU) br. 1348/2014.

                     (23)

                     Registrirani mehanizmi izvješćivanja trebali bi 2021. prvi put platiti pristojbe za pokriće prihvatljivih troškova utvrđenih u programskom dokumentu koji će Upravni odbor Agencije donijeti do 31. prosinca 2020. u skladu s člankom 20. Uredbe (EU) 2019/942.

                     (24)

                     Na početku primjene sustava pristojbi registrirani mehanizmi izvješćivanja trebali bi moći razmotriti žele li i dalje biti registrirani pri Agenciji. Stoga bi trebali moći, čak i nakon što prime račun za godišnju pristojbu, izbjeći obvezu plaćanja pristojbe tako da Agenciju obavijeste o tome da žele prestati biti registrirani mehanizam izvješćivanja. U tom bi slučaju trebali imati vremena za uvođenje drugih rješenja kako bi ispunili svoje obveze na temelju Uredbe (EU) br. 1227/2011, na primjer korištenjem usluga drugog registriranog mehanizma izvješćivanja. U godinama nakon prve godine registrirani mehanizmi izvješćivanja trebali bi moći prije kraja svake godine odlučiti žele li zadržati taj status te ne bi trebali imati pravo ni na kakvu naknadu plaćenih pristojbi ili na oslobođenje od dospjelih pristojbi.

                     (25)

                     Člankom 32. stavkom 2. Uredbe (EU) 2019/942 od Komisije se zahtijeva da redovito preispituje visinu pristojbi. To bi trebala učiniti zajedno s evaluacijama rezultata Agencije u skladu s člankom 45. Uredbe (EU) 2019/942. Tim se zahtjevom Komisiju ne sprječava da revidira sustav pristojbi neovisno o tim evaluacijama.

                     (26)

                     Ova Odluka trebala bi stupiti na snagu trećeg dana od dana objave jer se programski dokument Agencije za razdoblje 2021.–2023. iz članka 3. stavaka 1. i 2. treba donijeti u prosincu 2020. Budući da bi 2021. trebala biti prva godina u kojoj registrirani mehanizmi izvješćivanja trebaju platiti pristojbe, ova Odluka Komisije, osim njezina članka 3. stavaka 1. i 2., ne bi se trebala primjenjivati od svojeg stupanja na snagu, nego od 1. siječnja 2021.,

               DONIJELA JE OVU ODLUKU:

            Članak 1.
            Predmet
            Ovom se Odlukom utvrđuju pristojbe i način njihova plaćanja Agenciji Europske unije za suradnju energetskih regulatora, dalje u tekstu „Agencija”, za prikupljanje, rukovanje, obradu i analizu informacija koje sudionici na tržištu ili subjekti koji izvješćuju u njihovo ime prijavljuju u skladu s člankom 8. Uredbe (EU) br. 1227/2011.

            Članak 2.
            Definicije
            Za potrebe ove Uredbe primjenjuju se definicije „temeljnih podataka” i „organiziranog tržišta” iz članka 2. stavaka 1. i 4. Provedbene uredbe (EU) br. 1348/2014.
            Osim toga, primjenjuju se sljedeće definicije:

                        (1)

                        „registrirani mehanizam izvješćivanja” znači subjekt registriran pri Agenciji u skladu s člankom 11. Provedbene uredbe (EU) br. 1348/2014 za potrebe dostave evidencija transakcija ili temeljnih podataka;

                        (2)

                        „evidencija transakcija” znači pojedinačni skup podataka s pojedinostima o trgovanju, nalogu za trgovanje ili ugovoru ili informacijama o životnom ciklusu kao što su izmjene, prijevremeni raskid ili korekcije trgovanja, naloga za trgovanje ili ugovora, o kojem se Agenciju izvješćuje u skladu s člankom 3. Provedbene uredbe (EU) br. 1348/2014;

                        (3)

                        „sudionik na tržištu” znači subjekt prijavljen pri nacionalnom regulatornom tijelu u državi članici u skladu s člankom 9. Uredbe (EU) br. 1227/2011.

            Članak 3.
            Troškovi koji se pokrivaju pristojbama

               1.   U programskom dokumentu, uključujući proračun, koji Upravni odbor Agencije svake godine donosi do 31. prosinca u skladu s člankom 20. Uredbe (EU) 2019/942, dalje u tekstu „programski dokument”, utvrđuju se troškovi koji se mogu financirati pristojbama u sljedećoj godini te se daje procjena prihvatljivih troškova koji se planiraju financirati pristojbama za dodatne dvije godine nakon toga. Prihvatljivi troškovi su troškovi Agencije, uključujući neizravne troškove, za prikupljanje, rukovanje, obradu i analizu informacija koje su dostavili registrirani mehanizmi izvješćivanja.

               2.   U programskom dokumentu utvrđuje se iznos koji će se pokriti pristojbama u sljedećoj godini. Taj iznos:

                           (a)

                           ne prelazi prihvatljive troškove iz stavka 1.;

                           (b)

                           niži je od doprinosa Unije Agenciji u skladu s proračunom Unije za odnosnu godinu.

               3.   Detaljne informacije o iznosu naplaćenih pristojbi i troškovima pokrivenima tim pristojbama u prethodnoj godini Agencija navodi u konsolidiranom godišnjem izvješću o radu iz članka 48. Financijske uredbe Agencije. Agencija objavljuje odgovarajuće dijelove tog izvješća.

            Članak 4.
            Obveza plaćanja pristojbi

               1.   Svaki registrirani mehanizam izvješćivanja plaća godišnju pristojbu izračunanu u skladu s člankom 5. Sve se pristojbe plaćaju u eurima.

               2.   Najkasnije do 31. siječnja svake godine svakom registriranom mehanizmu izvješćivanja Agencija šalje račun za godišnju pristojbu koju treba platiti u roku od četiri tjedna. Račun mora sadržavati detaljne informacije o načinu izračuna pristojbe. Agencija i registrirani mehanizam izvješćivanja mogu se dogovoriti da se računi veći od 250 000 EUR plaćaju u ratama. Posljednja rata mora se platiti najkasnije do 30. rujna.

               3.   Kad subjekt podnese zahtjev za stjecanje statusa registriranog mehanizma izvješćivanja, Agencija tom subjektu šalje račun u iznosu od 50 % paušalne komponente upisnine u skladu s člankom 5. stavkom 1. točkom (a) te prihvaća zahtjev tek nakon plaćanja računa. Ako Agencija odbije zahtjev jer subjekt ne ispunjava zahtjeve iz članka 11. Provedbene uredbe (EU) br. 1348/2014, subjekt nema pravo na povrat plaćene pristojbe. Nakon što se subjekt registrira kao registrirani mehanizam izvješćivanja, Agencija mu šalje račun za preostalu pristojbu koja se sastoji od 50 % paušalne komponente upisnine u skladu s člankom 5. stavkom 1. točkom (a) i, osim ako registrirani mehanizam izvješćivanja izjavi da će prijavljivati samo temeljne podatke, komponente koja se temelji na evidenciji transakcija u skladu s člankom 6. stavkom 4.

               4.   Registrirani mehanizmi izvješćivanja koji prestanu biti registrirani pri Agenciji nemaju pravo ni na kakav povrat plaćenih pristojbi ili oslobođenje od dospjelih pristojbi. Obvezni su pristojbu za odgovarajuću godinu platiti u cijelosti, osim ako su Agenciju najkasnije do 31. prosinca prethodne godine obavijestili da više ne žele biti registrirani pri Agenciji.

            Članak 5.
            Izračun pojedinačnih godišnjih pristojbi

               1.   Godišnja pristojba koju registrirani mehanizam izvješćivanja treba platiti zbroj je sljedećih komponenti:

                           (a)

                           paušalne komponente upisnine od 9 000 EUR;

                           (b)

                           komponente pristojbe koja se temelji na evidenciji transakcija iz članka 6., osim ako registrirani mehanizam izvješćivanja prijavljuje samo temeljne podatke;

                           (c)

                           ako je primjenjivo, iznos pozitivnog ili negativnog ispravka kako bi se poravnale razlike između komponente pristojbe koja se temelji na evidenciji transakcija plaćene u prethodnoj godini i komponente pristojbe koja se temelji na evidenciji transakcija koja bi se platila prema stvarnom izvješćivanju u toj godini.

                     Iznos ispravka iz točke (c) prvog podstavka izračunava se oduzimanjem komponente pristojbe koja se temelji na evidenciji transakcija izračunane u prethodnoj godini od komponente pristojbe koja se temelji na evidenciji transakcija izračunane u tekućoj godini.
               Kad je riječ o registriranom mehanizmu izvješćivanja koji je registriran tek prethodne godine, iznos ispravka iz točke (c) prvog podstavka izračunava se oduzimanjem iznosa iz članka 6. stavka 4. od komponente pristojbe koja se temelji na evidenciji transakcija izračunane u tekućoj godini u skladu s člankom 6. stavkom 5. nakon što se potonji podijeli s 365 i pomnoži s brojem kalendarskih dana od datuma registracije do kraja prethodne godine.
               Iznos negativnog ispravka iz točke (c) prvog podstavka ne smije biti veći od komponente pristojbe koja se temelji na evidenciji transakcija izračunane za tekuću godinu.

               2.   Ako bi zbroj pojedinačnih pristojbi izračunanih za svaki registrirani mehanizam izvješćivanja iz stavka 1. premašio iznos koji se treba pokriti pristojbama u skladu s člankom 3. stavkom 2., pojedinačna pristojba koju će svaki registrirani mehanizam izvješćivanja trebati platiti umanjuje se tako da se pomnoži s faktorom smanjenja koji se izračunava kako slijedi:

            Članak 6.
            Izračun komponente pristojbe koja se temelji na evidenciji transakcija

               1.   Komponenta pristojbe koja se temelji na evidenciji transakcija izračunava se na temelju evidencija transakcija koje je svaki registrirani mehanizam izvješćivanja prijavio u prethodnoj godini kako slijedi:

                           (a)

                           Agencija utvrđuje klastere podataka predmetnog registriranog mehanizma izvješćivanja. Jedan klaster podataka čine:

                                       i.

                                       sve evidencije transakcija koje se odnose na veleprodajne energetske proizvode iz članka 3. stavka 1. točke (a) Provedbene uredbe (EU) br. 1348/2014 i koje je određeni sudionik na tržištu izvršio na određenom organiziranom tržištu;

                                       ii.

                                       sve evidencije transakcija koje se odnose na veleprodajne energetske proizvode iz članka 3. stavka 1. točke (a) Provedbene uredbe (EU) br. 1348/2014 i koje je određeni sudionik na tržištu izvršio izvan organiziranog tržišta;

                                       iii.

                                       sve evidencije transakcija koje se odnose na veleprodajne energetske proizvode iz članka 3. stavka 1. točke (b) Provedbene uredbe (EU) br. 1348/2014 i koje je izvršio određeni sudionik na tržištu;

                           (b)

                           za svaki klaster podataka iz točke (a) Agencija utvrđuje potkomponentu pristojbe u skladu sa stavkom 2. ili stavkom 3.;

                           (c)

                           komponenta pristojbe koja se temelji na evidenciji transakcija zbroj je potkomponenti utvrđenih u skladu s točkom (b).

               2.   Potkomponente pristojbe po klasteru podataka za evidencije transakcija iz stavka 1. točke (a) podtočaka i. i iii. sljedeće su:

                           Evidencije transakcija po klasteru podataka

                           Potkomponenta pristojbe u EUR

                           od 1 do 1 000

                           250

                           od 1 001  do 10 000

                           500

                           od 10 001  do 100 000

                           1 000

                           od 100 001  do 1 milijun

                           2 000

                           od više od 1 milijuna do najviše 10 milijuna

                           4 000

                           od više od 10 milijuna do najviše 100 milijuna

                           8 000

                           više od 100 milijuna

                           16 000

               3.   Potkomponente pristojbe po klasteru podataka za evidencije transakcija iz stavka 1. točke (a) podtočke ii. sljedeće su:

                           Evidencije transakcija po klasteru podataka

                           Potkomponenta pristojbe u EUR

                           od 1 do 100

                           250

                           od 101 do 1 000

                           500

                           od 1 001  do 10 000

                           1 000

                           od 10 001  do 100 000

                           2 000

                           od 100 001  do 1 milijun

                           4 000

                           od više od 1 milijuna do najviše 10 milijuna

                           8 000

                           više od 10 milijuna

                           16 000

               4.   Kad je riječ o novoregistriranom mehanizmu izvješćivanja, komponenta pristojbe koja se temelji na evidenciji transakcija u godini registracije iznosi 65 EUR za svaki kalendarski dan od dana registracije do kraja godine. Registrirani mehanizam izvješćivanja i Agencija mogu dogovoriti drukčiji iznos koji bolje odražava očekivano izvješćivanje registriranog mehanizma izvješćivanja.

               5.   Kad je riječ o registriranom mehanizmu izvješćivanja koji je registriran tek u prethodnoj godini, broj evidencija transakcija za svaki klaster podataka prilagođava se prije utvrđivanja odgovarajućih potkomponenti pristojbe kako slijedi:

            Članak 7.
            Izvršenje

               1.   Računi koje Agencija šalje u skladu s člankom 4. stavkom 2. ili stavkom 3. čine obavijesti o terećenju u skladu s člankom 71. Financijske uredbe Agencije.

               2.   Agencija se obvezuje poduzeti sve primjerene pravne korake kako bi puno plaćanje izdanih računa osigurala primjenom relevantnih pravila iz Financijske uredbe Agencije, uključujući pravila o zateznim kamatama i povratu.

               3.   Ako registrirani mehanizam izvješćivanja kasni s plaćanjem pristojbe najmanje mjesec dana, Agencija može odlučiti da će registriranom mehanizmu izvješćivanja onemogućiti dostavu podataka Agenciji dok pristojbu ne plati u cijelosti.

            Članak 8.
            Prijelazna pravila u 2021.
            Za pristojbe koje se plaćaju 2021. primjenjuju se sljedeća posebna pravila:

                        (a)

                        najraniji rok koji Agencija može odrediti za plaćanje računa u skladu s člankom 4. stavkom 2. je 31. ožujka 2021.;

                        (b)

                        registrirani mehanizmi izvješćivanja koji Agenciju najkasnije do 31. ožujka 2021. obavijeste da više ne žele biti registrirani pri Agenciji nisu obvezni plaćati pristojbu. Podatke će moći nastaviti prijavljivati do 30. lipnja 2021.;

                        (c)

                        registrirane mehanizme izvješćivanja koji ne plate pristojbu može se onemogućiti da Agenciji dostavljaju podatke u skladu s člankom 7. stavkom 3. najranije od 1. srpnja 2021.;

                        (d)

                        članak 5. stavak 1. točka (c) ne primjenjuje se na pristojbe zaračunane 2021.

            Članak 9.
            Evaluacija
            Komisija evaluira provedbu ove Odluke do 5. srpnja 2024. i svakih pet godina nakon toga, zajedno s evaluacijom koja će se provesti u skladu s člankom 45. Uredbe (EU) 2019/942.

            Članak 10.
            Stupanje na snagu i primjena
            Ova Odluka stupa na snagu trećeg dana od dana objave u Službenom listu Europske unije.
            Ova se Odluka primjenjuje od 1. siječnja 2021.
            Međutim, članak 3. stavci 1. i 2. primjenjuju se od dana njezina stupanja na snagu.

            Sastavljeno u Bruxellesu 17. prosinca 2020.

                  Za Komisiju

                  Predsjednica

               Ursula VON DER LEYEN

            (1)  SL L 158, 14.6.2019., str. 22.

            (2)  Uredba (EU) br. 1227/2011 Europskog parlamenta i Vijeća od 25. listopada 2011. o cjelovitosti i transparentnosti veleprodajnog tržišta energije (SL L 326, 8.12.2011., str. 1.).

            (3)  Delegirana uredba Komisije (EU) 2019/715 od 18. prosinca 2018. o okvirnoj financijskoj uredbi za tijela osnovana na temelju UFEU-a i Ugovora o Euratomu na koja se upućuje u članku 70. Uredbe (EU, Euratom) 2018/1046 Europskog parlamenta i Vijeća (SL L 122, 10.5.2019., str. 1.).

            (4)  Odluka br. 8/2019 Upravnog odbora Agencije za suradnju energetskih regulatora od 21. lipnja 2019. o Financijskoj uredbi Agencije za suradnju energetskih regulatora.

            (5)  Provedbena uredba Komisije (EU) br. 1348/2014 od 17. prosinca 2014. o izvješćivanju o podacima i provedbi članka 8. stavaka 2. i 6. Uredbe (EU) br. 1227/2011 Europskog parlamenta i Vijeća o cjelovitosti i transparentnosti veleprodajnog tržišta energije (SL L 363, 18.12.2014., str. 121.).

            (6)  Direktiva (EU) 2019/944 Europskog parlamenta i Vijeća od 5. lipnja 2019. o zajedničkim pravilima za unutarnje tržište električne energije i izmjeni Direktive 2012/27/EU (SL L 158, 14.6.2019., str. 125.).

            (7)  Direktiva 2009/73/EZ Europskog parlamenta i Vijeća od 13. srpnja 2009. o zajedničkim pravilima za unutarnje tržište prirodnog plina i stavljanju izvan snage Direktive 2003/55/EZ (SL L 211, 14.8.2009., str. 94.).


title: Odluka Vijeća (EU) 2020/2134 od 10. prosinca 2020. o stajalištu koje treba zauzeti, u ime Europske unije, u okviru Zajedničkog odbora osnovanog Sporazumom između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba u pogledu izmjene Priloga II. tom sporazumu o usklađivanju sustava socijalne sigurnosti (Tekst značajan za EGP)

text:
                  18.12.2020

                  HR

                  Službeni list Europske unije

                  L 430/10

         ODLUKA VIJEĆA (EU) 2020/2134
         od 10. prosinca 2020.
         o stajalištu koje treba zauzeti, u ime Europske unije, u okviru Zajedničkog odbora osnovanog Sporazumom između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba u pogledu izmjene Priloga II. tom sporazumu o usklađivanju sustava socijalne sigurnosti
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 48., u vezi s člankom 218. stavkom 9.,
         uzimajući u obzir Odluku 2002/309/EZ, Euratom Vijeća i Komisije o Sporazumu o znanstvenoj i tehnološkoj suradnji od 4. travnja 2002. o sklapanju sedam sporazuma sa Švicarskom Konfederacijom (1), a posebno njezin članak 2.,
         uzimajući u obzir prijedlog Europske komisije,
         budući da:

                     (1)

                     Sporazum između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba (2) („Sporazum”) stupio je na snagu 1. lipnja 2002.

                     (2)

                     Na temelju članka 18. Sporazuma, Zajednički odbor može odlučiti izmijeniti Prilog II. Sporazumu.

                     (3)

                     Sporazum se prestaje primjenjivati na Ujedinjenu Kraljevinu Velike Britanije i Sjeverne Irske („Ujedinjena Kraljevina”) zbog povlačenja Ujedinjene Kraljevine iz Europske unije.

                     (4)

                     Na temelju članka 23. Sporazuma prestanak Sporazuma ne utječe na prava koja su stekli pojedinci, a ugovorne stranke sporazumno utvrđuju koje se mjere trebaju poduzeti s obzirom na prava koja su u postupku stjecanja.

                     (5)

                     Stoga je potrebno pružiti uzajamnu zaštitu prava iz sustava socijalne sigurnosti državljanima Ujedinjene Kraljevine, kao i članovima njihovih obitelji i nadživjelim osobama koji se do kraja prijelaznog razdoblja, kako je definirano u članku 126. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (3), nalaze ili su bili u prekograničnoj situaciji koja istodobno uključuje jednu ili više ugovornih stranaka Sporazuma i Ujedinjenu Kraljevinu, izmjenom Priloga II. Sporazumu.

                     (6)

                     Stajalište Unije u okviru Zajedničkog odbora trebalo bi se stoga temeljiti na nacrtu odluke Zajedničkog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Europske unije u okviru Zajedničkog odbora u pogledu predložene izmjene Priloga II. Sporazumu između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba, o usklađivanju sustava socijalne sigurnosti, temelji se na nacrtu odluke Zajedničkog odbora (4).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 10. prosinca 2020.

                  Za Vijeće

                  Predsjednik

               M. ROTH

            (1)  SL L 114, 30.4.2002., str. 1.

            (2)  SL L 114, 30.4.2002., str. 6.

            (3)  SL L 29, 31.1.2020., str. 7.

            (4)  Vidjeti dokument ST 12965/20 at http://register.consilium.europa.eu.


title: Odluka Vijeća (EU) 2020/2135 od 10. prosinca 2020. o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga VI. (Socijalna sigurnost) Sporazumu o EGP-u (Tekst značajan za EGP)

text:
                  18.12.2020

                  HR

                  Službeni list Europske unije

                  L 430/12

         ODLUKA VIJEĆA (EU) 2020/2135
         od 10. prosinca 2020.
         o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga VI. (Socijalna sigurnost) Sporazumu o EGP-u
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 48., u vezi s člankom 218. stavkom 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. u vezi s rješenjima za provedbu Sporazuma o europskom gospodarskom prostoru (1), a posebno njezin članak 1. stavak 3.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u, Zajednički odbor EGP-a može odlučiti izmijeniti Prilog VI. Sporazumu o EGP-u, koji sadržava odredbe o socijalnoj sigurnosti.

                     (3)

                     U članku 33. Sporazuma o povlačenju Ujedinjene Kraljevne Velike Britanije i Sjeverne Irske iz Europske unije i Europske zajednice za atomsku energiju (3) („Sporazum o povlačenju”) navodi se da se odredbe dijela drugog glave III. Sporazuma o povlačenju primjenjuju na državljane Islanda, Kneževine Lihtenštajna, Kraljevine Norveške i Švicarske Konfederacije pod uvjetom da su te zemlje sklopile i primjenjuju odgovarajuće sporazume s Ujedinjenom Kraljevinom koji se primjenjuju na građane Unije, kao i sporazume s Europskom unijom koji se primjenjuju na državljane Ujedinjene Kraljevine.

                     (4)

                     U članku 32. Sporazuma o aranžmanima između Islanda, Kneževine Lihtenštajna, Kraljevine Norveške i Ujedinjene Kraljevine Velike Britanije i Sjeverne Irske nakon povlačenja Ujedinjene Kraljevine iz Europske unije, Sporazuma o EGP-u i drugih sporazuma koji se primjenjuju između Ujedinjene Kraljevine i država EFTA-e koje su članice EGP-a na temelju članstva Ujedinjene Kraljevine u Europskoj uniji („Sporazum o razdvajanju”) navodi se da se odredbe dijela drugog glave III. Sporazuma o razdvajanju primjenjuju na građane Unije pod uvjetom da je Unija sklopila i primjenjuje odgovarajuće sporazume s Ujedinjenom Kraljevinom koji se primjenjuju na državljane država EFTA-e koje su članice EGP-a, kao i sporazume s državama EFTA-e koje su članice EGP-a koji se primjenjuju na državljane Ujedinjene Kraljevine.

                     (5)

                     Stoga je potrebno pružiti uzajamnu zaštitu prava iz sustava socijalne sigurnosti državljanima Ujedinjene Kraljevine, osobama bez državljanstva i izbjeglicama, kao i članovima njihovih obitelji i nadživjelim osobama koji se do kraja prijelaznog razdoblja, kako je definirano u članku 126. Sporazuma o povlačenju, nalaze ili su bili u prekograničnoj situaciji koja istodobno uključuje jednu ili više ugovornih stranaka Sporazuma o EGP-u i Ujedinjenu Kraljevinu.

                     (6)

                     Stajalište Unije u okviru Zajedničkog odbora EGP-a trebalo bi se stoga temeljiti na nacrtu odluke Zajedničkog odbora EGP-a,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Priloga VI. (Socijalna sigurnost) Sporazumu o EGP-u temelji se na nacrtu odluke Zajedničkog odbora EGP-a (4).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 10. prosinca 2020.

                  Za Vijeće

                  Predsjednik

               M. ROTH

            (1)  SL L 305, 30.11.1994., str. 6.

            (2)  SL L 1, 3.1.1994., str. 3.

            (3)  SL L 29, 31.1.2020., str. 7.

            (4)  Vidjeti dokument ST 12969/20 na http://register.consilium.europa.eu.


title: Odluka Vijeća (EU) 2020/2136 od 14. prosinca 2020. o donošenju stajališta Vijeća o drugom nacrtu općeg proračuna Europske unije za financijsku godinu 2021.

text:
                  18.12.2020

                  HR

                  Službeni list Europske unije

                  L 430/14

         ODLUKA VIJEĆA (EU) 2020/2136
         od 14. prosinca 2020.
         o donošenju stajališta Vijeća o drugom nacrtu općeg proračuna Europske unije za financijsku godinu 2021.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 314. stavak 3., u vezi s Ugovorom o osnivanju Europske zajednice za atomsku energiju, a posebno njegovim člankom 106.a,
         budući da:

                     (1)

                     Komisija je 10. prosinca 2020. podnijela prijedlog koji sadrži drugi nacrt općeg proračuna Europske unije za financijsku godinu 2021. (1)

                     (2)

                     Vijeće je ispitalo prijedlog Komisije s ciljem utvrđivanja stajališta sukladnog, na prihodovnoj strani, s Odlukom Vijeća 2014/335/EU, Euratom od 26. svibnja 2014. o sustavu vlastitih sredstava Europske unije (2) i, na rashodovnoj strani, sa sadržajem načelnog dogovora postignutog 10. studenoga 2020. o višegodišnjem financijskom okviru za razdoblje 2021. – 2027.

                     (3)

                     S obzirom na to da je stajalište Vijeća o drugom nacrtu proračuna Europske unije za financijsku godinu 2021. potrebno donijeti što je prije moguće kako bi se proračun konačno donio prije početka financijske godine 2021. i time osigurao kontinuitet djelovanja Unije, opravdano je, u skladu s člankom 3. stavkom 3. Poslovnika Vijeća, skratiti osmotjedno razdoblje za obavješćivanje nacionalnih parlamenata utvrđeno u članku 4. Protokola br. 1,

               ODLUČILO JE:

            Jedini članak
            Vijeće je 14. prosinca 2020. donijelo stajalište Vijeća o drugom nacrtu općeg proračuna Europske unije za financijsku godinu 2021.
            Cjelovit tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/.

            Sastavljeno u Bruxellesu 14. prosinca 2020.

                  Za Vijeće

                  Predsjednik

               M. ROTH

            (1)  COM(2020) 839 final.

            (2)  SL L 168, 7.6.2014., str. 39.


title: Odluka Vijeća (EU) 2020/2137 od 15. prosinca 2020. o stajalištu koje treba zauzeti u ime Europske unije u okviru Odbora CARIFORUM – EU za trgovinu i razvoj osnovanog Sporazumom o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, u pogledu osnivanja Posebnog odbora za usluge

text:
                  18.12.2020

                  HR

                  Službeni list Europske unije

                  L 430/15

         ODLUKA VIJEĆA (EU) 2020/2137
         od 15. prosinca 2020.
         o stajalištu koje treba zauzeti u ime Europske unije u okviru Odbora CARIFORUM – EU za trgovinu i razvoj osnovanog Sporazumom o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, u pogledu osnivanja Posebnog odbora za usluge
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane (1) („Sporazum”), potpisan je 15. listopada 2008. i privremeno se primjenjuje od 29. prosinca 2008.

                     (2)

                     Na temelju članka 230. stavka 4. Sporazuma, Odbor CARIFORUM – EU za trgovinu i razvoj može osnovati i nadzirati posebne odbore za rješavanje pitanja koja su u njegovoj nadležnosti.

                     (3)

                     S ciljem učinkovitijeg rješavanja svih pitanja iz Sporazuma koja se odnose na trgovinu uslugama, Odbor CARIFORUM - EU za trgovinu i razvoj namjerava donijeti odluku od osnivanju Posebnog odbora za usluge.

                     (4)

                     Primjereno je utvrditi stajalište koje treba zauzeti u ime Unije u okviru Odbora CARIFORUM – EU za trgovinu i razvoj jer će odluka o osnivanju Posebnog odbora za usluge imati pravne učinke.

                     (5)

                     Stajalište Unije u okviru Odbora CARIFORUM – EU za trgovinu i razvoj stoga bi se trebalo bi temeljiti na nacrtu odluke Odbora CARIFORUM – EU za trgovinu i razvoj,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije u okviru Odbora CARIFORUM – EU za trgovinu i razvoj osnovanog Sporazumom o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, u pogledu osnivanja Posebnog odbora za usluge temelji se na nacrtu odluke Odbora CARIFORUM – EU za trgovinu i razvoj (2).

               2.   Predstavnici Unije u Odboru CARIFORUM – EU za trgovinu i razvoj mogu bez daljnje odluke Vijeća dogovoriti manje izmjene nacrta odluke Odbora CARIFORUM – EU za trgovinu i razvoj.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 15. prosinca 2020.

                  Za Vijeće

                  Predsjednik

               J. KLOECKNER

            (1)  SL L 289, 30.10.2008., str. 3.

            (2)  Vidjeti dokument ST 13287/20 na http://register.consilium.europa.eu.


title: Odluka Vijeća (EU) 2020/2138 od 15. prosinca 2020. o stajalištu koje treba zauzeti u ime Europske unije u okviru Zajedničkog odbora osnovanog Sporazumom o zajedničkom zračnom prostoru između Europske unije i njezinih država članica, s jedne strane, i Gruzije, s druge strane, u pogledu donošenja poslovnika Zajedničkog odbora

text:
                  18.12.2020

                  HR

                  Službeni list Europske unije

                  L 430/17

         ODLUKA VIJEĆA (EU) 2020/2138
         od 15. prosinca 2020.
         o stajalištu koje treba zauzeti u ime Europske unije u okviru Zajedničkog odbora osnovanog Sporazumom o zajedničkom zračnom prostoru između Europske unije i njezinih država članica, s jedne strane, i Gruzije, s druge strane, u pogledu donošenja poslovnika Zajedničkog odbora
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Odlukom Vijeća (EU) 2020/948 (1) sklopila Sporazum o zajedničkom zračnom prostoru između Europske unije i njezinih država članica, s jedne strane, i Gruzije, s druge strane (2) („Sporazum”), koji je stupio na snagu 2. kolovoza 2020.

                     (2)

                     Člankom 22. Sporazuma osnovan je Zajednički odbor koji se sastoji od predstavnika stranaka („Zajednički odbor”), kako bi se osiguralo upravljanje Sporazumom i njegova pravilna provedba.

                     (3)

                     Člankom 22. stavkom 3. Sporazuma predviđa se da Zajednički odbor donosi svoj poslovnik.

                     (4)

                     Kako bi se osigurala pravilna provedba Sporazuma, trebalo bi donijeti poslovnik Zajedničkog odbora.

                     (5)

                     Primjereno je utvrditi stajalište koje treba zauzeti u ime Unije na prvom sastanku Zajedničkog odbora jer će odluka Zajedničkog odbora o donošenju njegova poslovnika imati pravne učinke za Uniju. Stajalište Unije u okviru Zajedničkog odbora trebalo bi se temeljiti na nacrtu odluke Zajedničkog odbora,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije na prvom sastanku Zajedničkog odbora osnovanog člankom 22. Sporazuma o zajedničkom zračnom prostoru između Europske unije i njezinih država članica, s jedne strane, i Gruzije, s druge strane, u pogledu donošenja poslovnika Zajedničkog odbora temelji se na nacrtu odluke Zajedničkog odbora (3).

               2.   Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 15. prosinca 2020.

                  Za Vijeće

                  Predsjednica

               J. KLOECKNER

            (1)  Odluka Vijeća (EU) 2020/948 od 26. lipnja 2020. o sklapanju, u ime Unije, Sporazuma o zajedničkom zračnom prostoru između Europske unije i njezinih država članica, s jedne strane, i Gruzije, s druge strane (SL L 212, 3.7.2020., str. 3).

            (2)  SL L 321, 20.11.2012., str. 3.

            (3)  Vidjeti dokument ST 13385/20 na http://register.consilium.europa.eu.


title: Odluka Vijeća (EU) 2020/2139 od 15. prosinca 2020. o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane, u pogledu donošenja poslovnika Zajedničkog odbora

text:
                  18.12.2020

                  HR

                  Službeni list Europske unije

                  L 430/19

         ODLUKA VIJEĆA (EU) 2020/2139
         od 15. prosinca 2020.
         o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane, u pogledu donošenja poslovnika Zajedničkog odbora
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Odlukom Vijeća (EU) 2020/953 (1) sklopila Euromediteranski sporazum o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane (2) („Sporazum”), koji je stupio na snagu 2. kolovoza 2020.

                     (2)

                     Člankom 21. Sporazuma osnovan je odbor sastavljen od predstavnika ugovornih stranaka („Zajednički odbor”) kako bi se osiguralo upravljanje Sporazumom i njegova pravilna provedba.

                     (3)

                     Člankom 21. stavkom 3. Sporazuma predviđa se da Zajednički odbor donosi svoj poslovnik.

                     (4)

                     Kako bi se osigurala pravilna provedba Sporazuma, trebalo bi donijeti poslovnik Zajedničkog odbora.

                     (5)

                     Primjereno je utvrditi stajalište koje treba zauzeti u ime Unije na prvom sastanku Zajedničkog odbora jer će odluka Zajedničkog odbora o donošenju njegova poslovnika imati pravne učinke za Uniju. Stajalište Unije u okviru Zajedničkog odbora trebalo bi se temeljiti na nacrtu odluke Zajedničkog odbora,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije na prvom sastanku Zajedničkog odbora osnovanog člankom 21. Euromediteranskog sporazuma o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane, u pogledu donošenja poslovnika Zajedničkog odbora temelji se na nacrtu odluke Zajedničkog odbora (3).

               2.   Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 15. prosinca 2020.

                  Za Vijeće

                  Predsjednica

               S. SCHULZE

            (1)  Odluka Vijeća (EU) 2020/953 od 26. lipnja 2020. o sklapanju, u ime Unije, Euromediteranskog sporazuma o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane (SL L 212, 3.7.2020., str. 12.).

            (2)  SL L 334, 6.12.2012., str. 3.

            (3)  Vidjeti dokument ST 13481/20 na http://register.consilium.europa.eu.


title: Odluka Vijeća (EU) 2020/2140 od 15. prosinca 2020. o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Vlade Države Izraela, s druge strane, u pogledu donošenja poslovnika Zajedničkog odbora

text:
                  18.12.2020

                  HR

                  Službeni list Europske unije

                  L 430/21

         ODLUKA VIJEĆA (EU) 2020/2140
         od 15. prosinca 2020.
         o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Vlade Države Izraela, s druge strane, u pogledu donošenja poslovnika Zajedničkog odbora
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Odlukom Vijeća (EU) 2020/952 (1) sklopila Euromediteranski sporazum o zračnom prometu između Europske unije i njezinih država članica, s jedne strane, i Vlade Države Izraela, s druge strane (2) („Sporazum”), koji je stupio na snagu 2. kolovoza 2020.

                     (2)

                     Člankom 22. Sporazuma osnovan je odbor sastavljen od predstavnika ugovornih stranaka („Zajednički odbor”) kako bi se osiguralo upravljanje Sporazumom i njegova pravilna provedba.

                     (3)

                     Člankom 22. stavkom 3. Sporazuma predviđa se da Zajednički odbor donosi svoj poslovnik.

                     (4)

                     Kako bi se osigurala pravilna provedba Sporazuma, trebalo bi donijeti poslovnik Zajedničkog odbora.

                     (5)

                     Primjereno je utvrditi stajalište koje treba zauzeti u ime Unije na prvom sastanku Zajedničkog odbora jer će odluka Zajedničkog odbora o donošenju njegova poslovnika imati pravne učinke za Uniju. Stajalište Unije u okviru Zajedničkog odbora trebalo bi se temeljiti na nacrtu odluke Zajedničkog odbora,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije na prvom sastanku Zajedničkog odbora osnovanog člankom 22. Euromediteranskog sporazuma o zračnom prometu između Europske unije i njezinih država članica, s jedne strane, i Vlade Države Izraela, s druge strane, u pogledu donošenja poslovnika Zajedničkog odbora temelji se na nacrtu odluke Zajedničkog odbora (3).

               2.   Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 15. prosinca 2020.

                  Za Vijeće

                  Predsjednica

               J. KLOECKNER

            (1)  Odluka Vijeća (EU) 2020/952 od 26. lipnja 2020. o sklapanju u ime Unije Euromediteranskog sporazuma o zračnom prometu između Europske unije i njezinih država članica, s jedne strane, i Vlade Države Izraela, s druge strane (SL L 212, 3.7.2020., str. 10.).

            (2)  SL L 208, 2.8.2013., str. 3.

            (3)  Vidjeti dokument ST 13483/20 na http://register.consilium.europa.eu.


title: Odluka Vijeća (ZVSP) 2020/2142 od 17. prosinca 2020. o izmjeni Odluke (ZVSP) 2018/1789 o potpori suzbijanju nezakonite trgovine malim i lakim oružjem te njegova širenja u državama članicama Lige arapskih država

text:
                  18.12.2020

                  HR

                  Službeni list Europske unije

                  L 430/25

         ODLUKA VIJEĆA (ZVSP) 2020/2142
         od 17. prosinca 2020.
         o izmjeni Odluke (ZVSP) 2018/1789 o potpori suzbijanju nezakonite trgovine malim i lakim oružjem te njegova širenja u državama članicama Lige arapskih država
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 19. studenoga 2018. donijelo Odluku Vijeća (ZVSP) 2018/1789 (1) o potpori suzbijanju nezakonite trgovine malim i lakim oružjem te njegova širenja u državama članicama Lige arapskih država.

                     (2)

                     Člankom 5. stavkom 2. Odluke (ZVSP) 2018/1789 predviđeno je da ta odluka prestaje važiti 24 mjeseca od dana sklapanja sporazuma iz članka 3. stavka 3. te odluke.

                     (3)

                     Centar Small Arms Survey (SAS), koji je provedbena agencija za projekt iz članka 1. Odluke (ZVSP) 2018/1789, zatražio je 30. listopada 2020. odobrenje Unije da se provedbeno razdoblje utvrđeno u toj odluci produlji za šest mjeseci, čime se provedbeno razdoblje produljuje na ukupno 30 mjeseci. Produljenje je zatraženo zbog pandemije bolesti COVID-19 i posljedične odgode niza aktivnosti predviđenih projektom.

                     (4)

                     Zatražena izmjena Odluke (ZVSP) 2018/1789 odnosi se na njezin članak 5. stavak 2.

                     (5)

                     Produljenje provedbenog razdoblja utvrđenog Odlukom Vijeća (ZVSP) 2018/1789 od šest mjeseci može se provoditi bez utjecaja na financijska sredstva,

               DONIJELO JE OVU ODLUKU:

            Članak 1.
            Članak 5. stavak 2. Odluke (ZVSP) 2018/1789 zamjenjuje se sljedećim:

                        „2.

                        Ova Odluka prestaje važiti 30 mjeseci od dana sklapanja sporazuma iz članka 3. stavka 3.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 17. prosinca 2020.

                  Za Vijeće

                  Predsjednica

               S. SCHULZE

            (1)  Odluka Vijeća (ZVSP) 2018/1789 od 19. studenoga 2018. o potpori suzbijanju nezakonite trgovine malim i lakim oružjem te njegova širenja u državama članicama Lige arapskih država (SL L 293, 20.11.2018., str. 24.).


title: Odluka Vijeća (ZVSP) 2020/2143 od 17. prosinca 2020. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini

text:
                  18.12.2020

                  HR

                  Službeni list Europske unije

                  L 430/26

         ODLUKA VIJEĆA (ZVSP) 2020/2143
         od 17. prosinca 2020.
         o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. srpnja 2014. donijelo Odluku 2014/512/ZVSP (1).

                     (2)

                     Europsko vijeće postiglo je 19. ožujka 2015. dogovor da će se poduzeti potrebne mjere kako bi se trajanje mjera ograničavanja jasno povezalo s potpunom provedbom sporazumâ iz Minska, imajući u vidu da je potpuna provedba bila predviđena za 31. prosinca 2015.

                     (3)

                     Vijeće je 29. lipnja 2020. donijelo Odluku (ZVSP) 2020/907 (2) kojom je Odluka 2014/512/ZVSP produljena do 31. siječnja 2021. kako bi mu se omogućilo da dodatno ocijeni provedbu sporazumâ iz Minska.

                     (4)

                     Nakon ocjene provedbe sporazumâ iz Minska Vijeće smatra da bi Odluku 2014/512/ZVSP trebalo produljiti za daljnjih šest mjeseci kako bi se Vijeću omogućilo da dodatno ocijeni njihovu provedbu.

                     (5)

                     Odluku 2014/512/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 9. stavku 1. Odluke 2014/512/ZVSP prvi podstavak zamjenjuje se sljedećim:

                        „1.

                        Ova Odluka primjenjuje se do 31. srpnja 2021.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 17. prosinca 2020.

                  Za Vijeće

                  Predsjednica

               S. SCHULZE

            (1)  Odluka Vijeća 2014/512/ZVSP od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 229, 31.7.2014., str. 13.).

            (2)  Odluka Vijeća (ZVSP) 2020/907 od 29. lipnja 2020. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 207, 30.6.2020., str. 37.).


title: Odluka Političkog i sigurnosnog odbora (ZVSP) 2020/2164 od 15. prosinca 2020. o produljenju mandata voditelja misije Europske unije za izgradnju sposobnosti u Somaliji (EUCAP Somalia) (EUCAP Somalia/1/2020)

text:
                  21.12.2020

                  HR

                  Službeni list Europske unije

                  L 431/59

         ODLUKA POLITIČKOG I SIGURNOSNOG ODBORA (ZVSP) 2020/2164
         od 15. prosinca 2020.
         o produljenju mandata voditelja misije Europske unije za izgradnju sposobnosti u Somaliji (EUCAP Somalia) (EUCAP Somalia/1/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Odluku Vijeća 2012/389/ZVSP od 16. srpnja 2012. o misiji Europske unije za izgradnju sposobnosti u Somaliji (EUCAP Somalia) (1), a posebno njezin članak 9. stavak 1.,
         budući da:

                     (1)

                     Na temelju članka 9. stavka 1. Odluke 2012/389/ZVSP Politički i sigurnosni odbor (PSO) ovlašten je, u skladu s člankom 38. trećim stavkom Ugovora, donositi odgovarajuće odluke u svrhu obavljanja političkog nadzora nad misijom Europske unije za izgradnju sposobnosti u Somaliji (EUCAP Somalia) i njezina strateškog usmjeravanja, uključujući odluku o imenovanju voditelja misije.

                     (2)

                     PSO je 19. rujna 2019. donio Odluku (ZVSP) 2019/1591 (2)
                        1 kojom je g. Christopher REYNOLDS imenovan voditeljem misije EUCAP Somalia od 10. rujna 2019. do 31. prosinca 2020.

                     (3)

                     Vijeće je 10. prosinca 2020. donijelo Odluku (ZVSP) 2020/2031 (3) kojom je mandat misije EUCAP Somalia produljen do 31. prosinca 2022.

                     (4)

                     Visoki predstavnik Unije za vanjske poslove i sigurnosnu politiku predložio je produljenje mandata g. Christophera REYNOLDSA kao voditelja misije EUCAP Somalia od 1. siječnja 2021. do 31. prosinca 2021.,

               DONIO JE OVU ODLUKU:

            Članak 1.
            Mandat g. Christophera REYNOLDSA kao voditelja misije Europske unije za izgradnju sposobnosti u Somaliji (EUCAP Somalia) produljuje se za razdoblje od 1. siječnja 2021. do 31. prosinca 2021.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 15. prosinca 2020.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 187, 17.7.2012., str. 40.

            (2)  Odluka Političkog i sigurnosnog odbora (ZVSP) 2019/1591 od 19. rujna 2019. o imenovanju voditelja misije Europske unije za izgradnju sposobnosti u Somaliji (EUCAP Somalia) (EUCAP Somalia/1/2019) (SL L 248, 27.9.2019., str. 65.).

            (3)  Odluka Vijeća (ZVSP) 2020/2031 od 10. prosinca 2020. o izmjeni Odluke 2012/389/ZVSP o misiji Europske unije za izgradnju sposobnosti u Somaliji (EUCAP Somalia) (SL L 419, 11.12.2020., str. 26.).


title: Odluka Komisije (EU) 2020/2166 оd 17. prosinca 2020. o utvrđivanju udjela država članica za prodaju na dražbi u razdoblju 2021.–2030. u okviru sustava EU-a za trgovanje emisijama (priopćeno pod brojem dokumenta C(2020) 8945) (Tekst značajan za EGP)

text:
                  21.12.2020

                  HR

                  Službeni list Europske unije

                  L 431/66

         ODLUKA KOMISIJE (EU) 2020/2166
         оd 17. prosinca 2020.
         o utvrđivanju udjela država članica za prodaju na dražbi u razdoblju 2021.–2030. u okviru sustava EU-a za trgovanje emisijama

               (priopćeno pod brojem dokumenta C(2020) 8945)

         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (1), a posebno njezin članak 3.d stavak 3. i članak 10. stavak 2.,
         budući da:

                     (1)

                     U pogledu dražbe emisijskih jedinica, Direktivom (EU) 2018/410 Europskog parlamenta i Vijeća (2) izmijenjeni su članak 10. stavak 2. i Prilog II.a Direktivi 2003/87/EZ za razdoblje koje započinje 1. siječnja 2021. U skladu s člankom 10. stavkom 2. točkom (a) Direktive 2003/87/EZ 90 % ukupne količine emisijskih jedinica izdanih u skladu s poglavljem III. Direktive 2003/87/EZ („opće emisijske jedinice”) za prodaju na dražbi raspodjeljuje se među državama članicama u udjelima koji su jednaki udjelu verificiranih emisija u okviru sustava EU-a za trgovanje emisijama za 2005. ili prosjeku za razdoblje od 2005. do 2007., ovisno o tome koja je količina veća. U skladu s člankom 10. stavkom 2. točkom (b) Direktive 2003/87/EZ preostalih 10 % ukupne količine općih emisijskih jedinica koje će se prodavati na dražbi raspodjeljuje se među određenim državama članicama u svrhu solidarnosti, rasta i međusobne povezanosti unutar Unije, čime se količina emisijskih jedinica koje te države članice prodaju na dražbi povećava za postotke utvrđene u Prilogu II.a Direktivi 2003/87/EZ.

                     (2)

                     Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (3) stupio je na snagu 1. veljače 2020. Osim toga, od isteka prijelaznog razdoblja utvrđenog u članku 126. tog sporazuma, primjenjuje se Protokol o Irskoj/Sjevernoj Irskoj uz taj sporazum. Udjeli država članica za prodaju na dražbi trebali bi se utvrditi tako da se uzme u obzir povlačenje Ujedinjene Kraljevine iz Europske unije i Protokol o Irskoj/Sjevernoj Irskoj.

                     (3)

                     Udjeli općih emisijskih jedinica država članica u skladu s člankom 10. stavkom 2. točkom (a) Direktive 2003/87/EZ u razdoblju 2021.–2030. određuju se na temelju istih podataka koji su se upotrebljavali za razdoblje 2013.–2020., uz iznimku ispravaka verificiranih emisija država članica za 2005. ili prosjeka za razdoblje od 2005. do 2007., zabilježenih u Registru Unije i dostupnih u Dnevniku transakcija Europske unije (EUTL) od 30. lipnja 2020. (4) U skladu s Provedbenom uredbom Komisije (EU) 2018/2066 (5) potpuno, dosljedno, transparentno i točno praćenje emisija stakleničkih plinova i izvješćivanje o njima ključno je za funkcioniranje sustava EU-a za trgovanje emisijama. Stoga je za utvrđivanje udjela općih emisijskih jedinica država članica za prodaju na dražbi primjereno upotrijebiti najnovije podatke iz Registra Unije koji su dostupni u Dnevniku transakcija EU-a. U skladu s člankom 35. stavkom 6. Uredbe Komisije (EU) br. 389/2013 (6) godišnje verificirane emisije postrojenja ili operatera zrakoplova u Registru Unije mogu se retroaktivno ispraviti kako bi se osigurala usklađenost s člancima 14. i 15. Direktive 2003/87/EZ. Od 2012. takvi ispravci verificiranih emisija izvršeni su u razdoblju od 2005. do 2007. jer su operateri obuhvaćeni sustavom EU-a za trgovanje emisijama u Registru Unije bilježili točnije podatke, koji su sada dostupni u Dnevniku transakcija Europske unije.

                     (4)

                     U skladu s člankom 3.d stavkom 3. Direktive 2003/87/EZ broj emisijskih jedinica izdanih u skladu s poglavljem II. Direktive 2003/87/EZ („emisijske jedinice za zrakoplovstvo”) koje svaka država članica prodaje na dražbi trebao bi biti razmjeran njezinu udjelu u ukupnim pripisanim emisijama iz zračnog prometa za sve države članice za relevantnu referentnu godinu. Relevantna referentna godina za razdoblje od 2021. do 2030. jest 2018., a relevantno područje primjene utvrđeno je Uredbom (EU) 2017/2392 Europskog parlamenta i Vijeća (7). Komisija je 2018. od Eurocontrola prikupila podatke o emisijama iz zračnog prometa kako bi utvrdila udjele država članica za prodaju na dražbi emisijskih jedinica za zrakoplovstvo,

               DONIJELA JE OVU ODLUKU:

            Članak 1.
            Za razdoblje od 2021. do 2030. udjeli država članica za prodaju na dražbi iz članka 3.d stavka 3. i članka 10. stavka 2. Direktive 2003/87/EZ utvrđeni su u prilozima ovoj Odluci kako slijedi:

                        (a)

                        Prilog I.: Udjeli emisijskih jedinica država članica za prodaju na dražbi izdanih u skladu s poglavljem III. Direktive 2003/87/EZ;

                        (b)

                        Prilog II. Udjeli emisijskih jedinica država članica za prodaju na dražbi izdanih u skladu s poglavljem II. Direktive 2003/87/EZ;

            Članak 2.
            Ova je Odluka upućena državama članicama.

            Sastavljeno u Bruxellesu 17. prosinca 2020.

                  Za Komisiju

               Frans TIMMERMANS

                  Izvršni potpredsjednik

            (1)  SL L 275, 25.10.2003., str. 32.

            (2)  Direktiva (EU) 2018/410 Europskog parlamenta i Vijeća od 14. ožujka 2018. o izmjeni Direktive 2003/87/EZ radi poboljšanja troškovno učinkovitih smanjenja emisija i ulaganja za niske emisije ugljika te Odluke (EU) 2015/1814 (SL L 76, 19.3.2018., str. 3.).

            (3)  Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 7.).

            (4)  Ares(2020)4979599.

            (5)  Provedbena uredba Komisije (EU) 2018/2066 od 19. prosinca 2018. o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća i o izmjeni Uredbe Komisije (EU) br. 601/2012 (SL L 334, 31.12.2018., str. 1.).

            (6)  Uredba Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011 (SL L 122, 3.5.2013., str. 1.).

            (7)  Uredba (EU) 2017/2392 Europskog parlamenta i Vijeća od 13. prosinca 2017. o izmjeni Direktive 2003/87/EZ kako bi se nastavila postojeća ograničenja područja primjene za zrakoplovne djelatnosti i pripremila provedba globalne tržišno utemeljene mjere od 2021. (SL L 350, 29.12.2017., str. 7.).

            PRILOG I.
            Udjeli emisijskih jedinica za prodaju na dražbi izdanih u skladu s poglavljem III. Direktive 2003/87/EZ

                        Država

                        Udio za prodaju na dražbi

                        Austrija

                        1,549511512 %

                        Belgija

                        2,570508102 %

                        Bugarska

                        2,683627316 %

                        Hrvatska

                        0,519852619 %

                        Cipar

                        0,287177271 %

                        Češka

                        5,021898139 %

                        Danska

                        1,394176362 %

                        Estonija

                        0,853364580 %

                        Finska

                        1,861257204 %

                        Francuska

                        6,094561928 %

                        Njemačka

                        22,290594909 %

                        Grčka

                        3,815882431 %

                        Mađarska

                        1,526557204 %

                        Island

                        0,043450983 %

                        Irska

                        1,041937115 %

                        Italija

                        10,521550682 %

                        Latvija

                        0,200953534 %

                        Lihtenštajn

                        0,000972381 %

                        Litva

                        0,433065735 %

                        Luksemburg

                        0,122010786 %

                        Malta

                        0,111715994 %

                        Nizozemska

                        3,730700676 %

                        Norveška

                        0,865251836 %

                        Poljska

                        13,000319671 %

                        Portugal

                        1,933850872 %

                        Rumunjska

                        4,767806687 %

                        Slovačka

                        1,602124134 %

                        Slovenija

                        0,485701471 %

                        Španjolska

                        9,519452381 %

                        Švedska

                        0,904220479 %

                        Ujedinjena Kraljevina–Sjeverna Irska

                        0,245945006 %

            PRILOG II.
            Udjeli emisijskih jedinica za prodaju na dražbi izdanih u skladu s poglavljem II. Direktive 2003/87/EZ

                        Država

                        Udio za prodaju na dražbi

                        Austrija

                        2,124352274 %

                        Belgija

                        2,884043556 %

                        Bugarska

                        0,962095516 %

                        Hrvatska

                        0,770787777 %

                        Cipar

                        0,698769072 %

                        Češka

                        1,021630732 %

                        Danska

                        2,589242238 %

                        Estonija

                        0,269340406 %

                        Finska

                        2,141104211 %

                        Francuska

                        11,28357633 %

                        Njemačka

                        15,85911782 %

                        Grčka

                        5,222468391 %

                        Mađarska

                        0,97207424 %

                        Island

                        0,912691877 %

                        Irska

                        1,928162337 %

                        Italija

                        12,29799421 %

                        Latvija

                        0,542686113 %

                        Litva

                        0,441761613 %

                        Luksemburg

                        0,354887922 %

                        Malta

                        0,599063928 %

                        Nizozemska

                        4,288464549 %

                        Norveška

                        4,219779278 %

                        Poljska

                        2,95885866 %

                        Portugal

                        3,885085782 %

                        Rumunjska

                        1,861835804 %

                        Slovačka

                        0,15910511 %

                        Slovenija

                        0,128561379 %

                        Španjolska

                        14,8981547 %

                        Švedska

                        3,724304171 %


title: Odluka Komisije оd 27. studenoga 2015. o izmjeni Odluke Komisije 2011/C 253/04 o osnivanju stručne skupine za tržište platnih sustava, radi produljenja njezina razdoblja valjanosti 2021/C 52 I/01

text:
                  15.2.2021

                  HR

                  Službeni list Europske unije

                  CI 52/1

         ODLUKA KOMISIJE
         оd 27. studenoga 2015.
         o izmjeni Odluke Komisije 2011/C 253/04 o osnivanju stručne skupine za tržište platnih sustava, radi produljenja njezina razdoblja valjanosti
         (2021/C 52 I/01)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:

                     (1)

                     Odlukom Komisije od 29. kolovoza 2011. (1) osnovana je stručna skupina za tržište platnih sustava. Ta se odluka primjenjuje do 31. prosinca 2015. Cilj je stručne skupine pružiti službenu platformu koja omogućuje strukturiranu razmjenu mišljenja sa sudionicima na tržištu o pitanjima provedbe i tumačenja Direktive o platnim uslugama (2007/64/EZ) (2). Direktiva o platnim uslugama nedavno je revidirana (3). Parlament i Vijeće donijeli su 29. travnja 2015. Uredbu (EU) 2015/751 Europskog parlamenta i Vijeća o međubankovnim naknadama za platne transakcije na temelju kartica (4) koja je blisko povezana s revizijom Direktive o platnim uslugama. Osim toga, inovacije na tržištu platnog prometa brzo napreduju. U cijeloj Europi poduzimaju se razne inicijative kako bi se na tržištu potaknula veća standardizacija i inovacije kao što su, među ostalim, Interesna skupine za kartice ili Odbor za plaćanje malih vrijednosti u eurima. Zbog tih izazova dionicima je još uvijek potreban formalni forum radi strukturirane razmjene mišljenja o pitanjima povezanima s tim kretanjima. Stoga je primjereno da stručna skupina koja djeluje pod imenom „Stručna skupina za tržište platnih sustava” nastavi s radom još pet godina.

                     (2)

                     Odluka od 29. kolovoza 2011. trebala bi se stoga na odgovarajući način izmijeniti,

               ODLUČILA JE:

            Jedini članak

               (1)   U članku 4. stavku 5. Odluke od 29. kolovoza 2011. upućivanje na „četiri godine” zamjenjuje se riječima „pet godina”.

               (2)   U članku 5. stavak 7. zamjenjuje se sljedećim:

                  „Komisija svu relevantnu dokumentaciju o aktivnostima Skupine (primjerice dnevne redove, zapisnike i podneske sudionika) objavljuje unošenjem u registar stručnih skupina Komisije i ostalih sličnih subjekata ili putem poveznice iz tog registra na posebnu internetsku stranicu koja sadržava te informacije. Iznimke od objave trebale bi biti predviđene ako bi se otkrivanjem dokumenta ugrozila zaštita javnog ili privatnog interesa u skladu s člankom 4. Uredbe (EZ) br. 1049/2001.”

               (3)   U članku 8. Odluke od 29. kolovoza 2011. datum „31. prosinca 2015.” zamjenjuje se datumom „31. prosinca 2020.”.

            Sastavljeno u Bruxellesu 27. studenoga 2015.

                  Za Komisiju

               Jonathan HILL

                  Član Komisije

            (1)  Odluka Komisije od 29. kolovoza 2011. o osnivanju stručne skupine za tržište platnih sustava (SL C 253, 30.8.2011., str. 3.).

            (2)  Direktiva 2007/64/EZ Europskog parlamenta i Vijeća od 13. studenoga 2007. o platnim uslugama na unutarnjem tržištu i o izmjeni direktiva 97/7/EZ, 2002/65/EZ, 2005/60/EZ i 2006/48/EZ te stavljanju izvan snage Direktive 97/5/EZ (SL L 319, 5.12.2007., str. 1.).

            (3)  Direktiva (EU) 2015/2366 Europskog parlamenta i Vijeća od 25. studenoga 2015. o platnim uslugama na unutarnjem tržištu, o izmjeni direktiva 2002/65/EZ, 2009/110/EZ i 2013/36/EU te Uredbe (EU) br. 1093/2010 i o stavljanju izvan snage Direktive 2007/64/EZ (SL L 337, 23.12.2015., str. 35.).

            (4)  SL L 123, 19.5.2015., str. 1.


title: Odluka Vijeća (EU) 2021/172 od 11. veljače 2021. o imenovanju člana i zamjenika člana Odbora regija, koje je predložila Rumunjska

text:
                  15.2.2021

                  HR

                  Službeni list Europske unije

                  L 50/7

         ODLUKA VIJEĆA (EU) 2021/172
         od 11. veljače 2021.
         o imenovanju člana i zamjenika člana Odbora regija, koje je predložila Rumunjska
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog rumunjske vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. odnosno 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 8. lipnja 2020. donijelo Odluku (EU) 2020/766 (5) o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. Vijeće je 30. srpnja 2020. donijelo Odluku (EU) 2020/1153 (6) o imenovanju članova i zamjenikâ članova Odbora regija.

                     (2)

                     Mjesto člana Odbora regija postalo je slobodno istekom mandata g. Alin-Adriana NICE.

                     (3)

                     Mjesto zamjenika člana postat će slobodno imenovanjem g. Gheorghea DĂMIANA članom Odbora regija.

               DONIJELO JE OVU ODLUKU:

            Članak 1.
            U Odbor regija imenuju se sljedeće osobe do kraja tekućeg mandata koji istječe 25. siječnja 2025.:

                        a)

                        kao član:

                                    —

                                    g. Gheorghe DĂMIAN, Mayor of Ciugud, Alba County,

                              i

                        b)

                        kao zamjenik člana:

                                    —

                                    gđa Cosmina-Ramona PANDELE, Mayor of Berceni commune, Prahova County.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 11. veljače 2021.

                  Za Vijeće

                  Predsjednica

               A. P. ZACARIAS

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).

            (5)  Odluka Vijeća (EU) 2020/766 od 8. lipnja 2020. o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (SL L 187, 12.6.2020., str. 3.).

            (6)  Odluka Vijeća (EU) 2020/1153 od 30. srpnja 2020. o imenovanju članova i zamjenikâ člana Odbora regija (SL L 256, 5.8.2020., str. 12.).


title: Odluka (EU) 2021/174 Europske središnje banke od 10. veljače 2021. o izmjeni Odluke (EU) 2020/440 o privremenom hitnom programu kupnje zbog pandemije (ESB/2021/6)

text:
                  15.2.2021

                  HR

                  Službeni list Europske unije

                  L 50/29

         ODLUKA (EU) 2021/174 EUROPSKE SREDIŠNJE BANKE
         od 10. veljače 2021.
         o izmjeni Odluke (EU) 2020/440 o privremenom hitnom programu kupnje zbog pandemije (ESB/2021/6)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
         uzimajući u obzir Statut Europskog sustava središnjih banaka i Europske središnje banke, a posebno drugi podstavak njegova članka 12. stavka 1. u vezi s prvom alinejom članka 3. stavka 1. i članak 18. stavak 1.,
         budući da:

                     (1)

                     Uzimajući u obzir izvanredne gospodarske i financijske okolnosti povezane sa širenjem bolesti koronavirusa 2019 (COVID-19), Upravno vijeće uspostavilo je novi privremeni hitni program kupnje zbog pandemije (dalje u tekstu: PEPP) na temelju Odluke (EU) 2020/440 Europske središnje banke (ESB/2020/17) (1). PEPP uključuje sve kategorije imovine prihvatljive na temelju proširenog programa kupnje vrijednosnih papira (APP) Europske središnje banke, koji obuhvaća program kupnje vrijednosnih papira javnog sektora na sekundarnim tržištima, treći program kupnje pokrivenih obveznica, program kupnje vrijednosnih papira osiguranih imovinom i program kupnje vrijednosnih papira korporativnog sektora.

                     (2)

                     Upravno vijeće odlučilo je 10. prosinca 2020., u skladu sa svojim ovlaštenjem za osiguravanje stabilnosti cijena, preispitati određena obilježja PEPP-a, s ciljem očuvanja povoljnih uvjeta financiranja tijekom razdoblja pandemije i podupiranja gospodarskog oporavka, te neutraliziranja negativnog učinka pandemije na predviđenu stopu inflacije. Posebno, Upravno vijeće odlučilo je povećati ukupna sredstva za PEPP za 500 milijardi EUR na ukupno 1 850 milijardi EUR te proširiti razdoblje neto kupnji u okviru PEPP-a najmanje do kraja ožujka 2022. U svakom slučaju, Upravno vijeće će nastaviti s neto kupnjama dok ne zaključi da je kriza prouzročena koronavirusom prošla.

                     (3)

                     Kupnje u okviru PEPP-a nastavit će se voditi na fleksibilan način u skladu s tržišnim uvjetima te s ciljem da se spriječi pooštravanje financijskih uvjeta, što nije u skladu sa suzbijanjem negativnog učinka pandemije na predviđenu stopu inflacije. Pored toga, fleksibilnost kupnji tijekom vremena, između kategorija imovine i između država i dalje će podržavati neometanu transmisiju monetarne politike. Ako se povoljni uvjeti financiranja mogu održati putem tokova kupnje vrijednosnih papira koji ne iscrpljuju sredstava tijekom razdoblja neto kupnji PEPP-a, sredstava se trebaju upotrijebiti u cijelosti. Isto tako, izvor sredstava može se, ako je potrebno, prilagoditi, radi održavanja povoljnih uvjeta financiranja radi suzbijanja negativnog učinka pandemije na stopu inflacije.

                     (4)

                     Produljenjem kupnji PEPP-a na dulje razdoblje odražava produljene posljedice pandemije za gospodarstvo i inflaciju. Time se omogućava kontinuirana prisutnost na tržištu i trajna potpora monetarnog poticaja ESB-a, uzimajući također u obzir očekivani vremenski okvir za uvođenje cjepiva i ažurirane makroekonomske projekcije službi. Očuvanje povoljnih uvjeta financiranja tijekom razdoblja pandemije, pridonijet će smanjenju nesigurnosti i jačanju povjerenja i time potaknuti potrošnju i poslovna ulaganja, te u konačnici poduprijeti gospodarski oporavak i pomoći pri neutralizaciji negativnog učinka pandemije na predviđenu stopu inflacije.

                     (5)

                     Konačno, radi izbjegavanja rizika neopravdanog pooštravanja uvjeta financiranja kada je vjerojatno da će oporavak od pandemijskog šoka biti nepotpun, Upravno vijeće odlučilo je da će plaćanja glavnice dospjelih vrijednosnih papira kupljenih u okviru PEPP-a biti reinvestirana u cijelosti barem do kraja 2023. i, nadalje, ostalo pri svojem stajalištu da će se u svakom slučaju budućim postupnim smanjenjem portfelja PEPP-a upravljati na takav način da se izbjegne nepovoljan utjecaj na primjereni stav monetarne politike.

                     (6)

                     Upravno vijeće smatra da je cjelovit raspon mjera donesen 10. prosinca 2020. nužan i proporcionalan za suzbijanje ozbiljnih rizika za stabilnost cijena, transmisijski mehanizam monetarne politike i gospodarske izglede u europodručju, koji su prouzročeni trajnim ozbiljnim uvjetima pandemije. Stav Upravnog vijeća je i dalje da je PEPP u kombinaciji sa svim drugim mjerama monetarne politike, prikladan alat za očuvanje povoljnih financijskih uvjeta tijekom razdoblja pandemije. Nadalje, prilagodba PEPP-a na temelju dodatnih sredstava kupnje koja ostaju fleksibilna u odnosu na svoju upotrebu, djelotvornija je od alternativnih instrumenata monetarne politike za očuvanje zahtijevane monetarne prilagodbe u postojećem orkuženju pandemije, koje je obilježeno visokom nesigurnošću. Konačno, uzimajući u obzir prethodnu procjenu da, u cijelosti gledano, pozitivni učinci kupnji PEPP-a prevladavaju nad potencijalnim troškovima, Upravno vijeće zaključuje da pozitivni učinak dodatnih kupnji vrijednosnih papira u okviru PEPP-a, u kombinaciji sa cjelovitim rasponom mjera monetarne politike donesenih 10. prosinca 2020. za ostvarenje ovlaštenja Europske središnje banke u vezi stabilnosti cijena, jasno prevladava nad svim potencijalnim negativnim učincima na druga područja ekonomske politike. Upravno vijeće je i dalje spremno prema potrebi, prilagoditi sve svoje instrumente, radi osiguranja da inflacija kreće prema svojoj ciljanoj stopi na održiv način, u skladu sa svojom predanošću simetriji.

                     (7)

                     Odluku (EU) 2020/440 Europske središnje banke (ESB/2020/17) trebalo bi stoga na odgovarajući način izmijeniti,

               DONIO JE OVU ODLUKU:

            Članak 1.
            Izmjene
            Odluka (EU) 2020/440 Europske središnje banke (ESB/2020/17) mijenja se kako slijedi:

                        1.

                        u članku 1. stavak 1. zamjenjuje se sljedećim:

                           „1.   Eurosustav ovime uspostavlja privremeni hitni program kupnje zbog pandemije („PEPP”) kao poseban program kupnje. Ukupni iznos sredstava PEPP-a iznosi 1 850 milijardi EUR. Plaćanja glavnice dospjelih vrijednosnih papira kupljenih u okviru PEPP-a reinvestiraju se kupnjom prihvatljivih utrživih dužničkih vrijednosnih papira barem do kraja 2023. U svakom slučaju, budućim postupnim zatvaranjem portfelja PEPP-a upravljat će se na takav način da se izbjegne nepovoljan utjecaj na primjereni stav monetarne politike.”;

                        2.

                        u članku 5., stavak 3. zamjenjuje se sljedećim:

                           „3.   Upravno vijeće prenosi Izvršnom odboru ovlasti za određivanje prikladne brzine i sastava mjesečnih kupnji PEPP-a u okviru ukupnog iznosa sredstava od 1 850 milijardi EUR. Posebno, dodjela kupnji može se prilagoditi u okviru PEPP-a radi omogućavanja fluktuacija u raspodjeli tokova kupnje tijekom vremena, između kategorija imovine i između država.”.

            Članak 2.
            Završna odredba
            Ova Odluka stupa na snagu četvrtog dana od dana objave u Službenom listu Europske unije.

            Sastavljeno u Frankfurtu na Majni, 10. veljače 2021.

                  Predsjednica ESB-a

               Christine LAGARDE

            (1)  Odluka (EU) 2020/440 Europske središnje banke od 24. ožujka 2020. o privremenom hitnom programu kupnje zbog pandemije (ESB/2020/17) (SL L 91, 25.3.2020., str. 1.).


               6.8.2021

               HR

               Službeni list Europske unije

               C 316/13

      P9_TA(2020)0040
      Neulaganje prigovora na delegirani akt: nacionalni programi potpore u sektoru vina
      Odluka Europskog parlamenta o neulaganju prigovora na Delegiranu uredbu Komisije od 30. siječnja 2020. o odstupanju od Delegirane uredbe Komisije (EU) 2016/1149 o dopuni Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina (C(2020)00423 – 2020/2543(DEA))
      (2021/C 316/03)

         Europski parlament,

                  —

                  uzimajući u obzir Delegiranu uredbu Komisije (C(2020)00423),

                  —

                  uzimajući u obzir pismo Odbora za poljoprivredu i ruralni razvoj predsjedniku Konferencije predsjednika odbora od 19. veljače 2020.,

                  —

                  uzimajući u obzir članak 290. Ugovora o funkcioniranju Europske unije,

                  —

                  uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 53. točku (b), članak 53. točku (h) i članak 227. stavak 5.,

                  —

                  uzimajući u obzir članak 111. stavak 6. Poslovnika,

                  —

                  uzimajući u obzir preporuku za donošenje odluke Odbora za poljoprivredu i ruralni razvoj,

                  A.

                  budući da nove carine ad valorem od 25 % koje SAD primjenjuje na sektor kvalitetnih vina ozbiljno ugrožavaju skupe promotivne mjere koje taj sektor provodi kako bi ojačao i konsolidirao tržište u SAD-u;

                  B.

                  budući da će na globalnom tržištu vina primjena tih carina uzrokovati značajne gubitke te bi mogla dovesti do dugoročnih poremećaja s obzirom na to da bi se skuplja vina mogla zamijeniti proizvodima iz drugih regija;

                  C.

                  budući da je Parlament u svojoj Rezoluciji od 28. studenog 2019. pozvao Komisiju da poduzme hitne mjere kako bi pomogla pogođenim sektorima, pozdravlja odredbe ovog delegiranog akta, ali žali što Komisija još nije aktivirala mjere ZOT-a za pogođene sektore;

                  D.

                  budući da fleksibilnost u upravljanju promotivnim programima, uključujući mogućnost promjene ciljanih tržišta u trećim zemljama, nudi tom sektoru priliku da reagira na nove tržišne uvjete i da im se prilagodi;

                  E.

                  budući da će se odobrenjem za produljenje promotivnih kampanja koje traju duže od pet godina olakšati konsolidacija tržišta i odgovoriti na dugotrajni zahtjev iz sektora vina;

                  F.

                  budući da je brzo uvođenje te fleksibilnosti ključno za njezinu djelotvornost i učinkovitost u ublažavanju pritiska na sektor vina zbog protumjera SAD-a;

                  1.

                  izjavljuje da ne ulaže prigovor na Delegiranu uredbu Komisije;

                  2.

                  nalaže svojem predsjedniku da ovu Odluku proslijedi Vijeću i Komisiji.

         (1)  SL L 347, 20.12.2013., str. 671.


Odluka Komisije od 16/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10263 - ARDIAN / DELI HOME) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2021/1897 od 28. lipnja 2021. o potpisivanju, u ime Europske unije, i privremenoj primjeni Sporazuma o zajedničkom zračnom prostoru između Europske unije i njezinih država članica, s jedne strane, i Ukrajine, s druge strane

text:
                  3.11.2021

                  HR

                  Službeni list Europske unije

                  L 387/1

         ODLUKA VIJEĆA (EU) 2021/1897
         od 28. lipnja 2021.
         o potpisivanju, u ime Europske unije, i privremenoj primjeni Sporazuma o zajedničkom zračnom prostoru između Europske unije i njezinih država članica, s jedne strane, i Ukrajine, s druge strane
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavcima 5. i 7.,
         uzimajući u obzir prijedlog Europske komisije,
         budući da:

                     (1)

                     Vijeće je 12. studenoga 2006. ovlastilo Komisiju za otvaranje pregovora s Ukrajinom o Sporazumu o zajedničkom zračnom prostoru. Kao rezultat tih pregovora, Sporazum o zajedničkom zračnom prostoru između Europske unije i njezinih država članica, s jedne strane, i Ukrajine, s druge strane („Sporazum”) parafiran je 28. studenoga 2013.

                     (2)

                     Potpisivanje Sporazuma u ime Unije i njegova privremena primjena ne utječe na raspodjelu nadležnosti između Unije i njezinih država članica. Ovu Odluku ne bi trebalo tumačiti na način da se njome iskorištava mogućnost da Unija izvršava svoju vanjsku nadležnost u odnosu na područja obuhvaćena Sporazumom koja su u podijeljenoj nadležnosti, u mjeri u kojoj Unija tu nadležnost još nije izvršavala na unutarnjoj razini.

                     (3)

                     Kako bi se prednosti Sporazuma počele ostvarivati što je prije moguće, trebao bi se potpisati i privremeno primjenjivati, do dovršetka postupaka potrebnih za njegovo stupanje na snagu.

                     (4)

                     Primjereno je utvrditi postupak koji treba slijediti u pogledu stajališta koje treba zauzeti u ime Unije u vezi s odlukama Zajedničkog odbora na temelju članka 15 stavka 3. točke (a) Sporazuma, koje se odnose na uključivanje zakonodavstva Unije u Prilog I. Sporazumu,

               DONIJELO JE OVU ODLUKU:

            Članak 1.
            Odobrava se potpisivanje, u ime Unije, Sporazuma o zajedničkom zračnom prostoru između Europske unije i njezinih država članica, s jedne strane, i Ukrajine, s druge strane, podložno sklapanju navedenog Sporazuma (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 3.
            Sporazum se privremeno primjenjuje u skladu s njegovim člankom 38. stavkom 3. do završetka postupaka potrebnih za njegovo stupanje na snagu.

            Članak 4.
            Komisija je ovlaštena da, nakon dovoljno ranog savjetovanja s Vijećem ili njegovim pripremnim tijelima, kako o tome odluči Vijeće, donese stajalište koje treba zauzeti u ime Unije u vezi s odlukama Zajedničkog odbora na temelju članka 15. stavka 3. točke (a) Sporazuma, koje se odnose na preispitivanje Priloga I. Sporazumu, u mjeri u kojoj se odnosi na uključivanje zakonodavstva Unije u taj prilog, podložno potrebnim tehničkim prilagodbama.

            Članak 5.
            Ova Odluka stupa na snagu na dan donošenja.

            Sastavljeno u Luxembourgu 28. lipnja 2021.

                  Za Vijeće

                  Predsjednica

               M. do C. ANTUNES

            (1)  Vidjeti stranicu 3. ovoga Službenog lista.